**PRACOVNÁ ZMLUVA**

Táto PRACOVNÁ ZMLUVA (ďalej len „zmluva“) je uzavretá dňa [●] podľa § 42 a nasl. zákona č. 311/2001 Z. z. Zákonníka práce v znení neskorších predpisov (ďalej len „Zákonník práce“) medzi [obchodné meno] [forma spoločnosti] so sídlom , IČO: [12345678] (ďalej ako „zamestnávateľ“) a [meno], nar. [●], r.č. [●],  trvale bytom [●], (ďalej ako „zamestnanec“), zamestnanec a zamestnávateľ ďalej spolu aj len ako „zmluvné strany“).

**Článok I**

**Predmet zmluvy a základné dojednania**

1           Zamestnanec nastupuje do zamestnania:

a)        dňa:                               [doplniť]

b)        druh práce a funkcia:    [doplniť]

c)        miesto výkonu práce:    [doplniť]

2           Vykonávať práce iného druhu alebo na inom mieste ako boli dohodnuté je zamestnanec povinný len výnimočne v súlade so Zákonníkom práce.

3           Pracovný pomer je dohodnutý na dobu určitú do [doplniť]/ na dobu neurčitú, a to bez skúšobnej doby/so skúšobnou dobou.

4           Dĺžka pracovného času zamestnanca je [doplniť] týždenne a spravuje sa ustanoveniami § 85 Zákonníka práce.

5           Rozvrhnutie týždennej pracovnej doby sa riadi ustanoveniami Zákonníka práce a vnútornými predpisy zamestnávateľa.

6           Zamestnávateľ je oprávnený nariadiť zamestnancovi pracovnú cestu. Zamestnanec je povinný na pracovnej ceste vykonávať prácu podľa pokynov zamestnávateľa.

7           Výmera dovolenky zamestnanca a jej poskytnutie zamestnávateľom, ako aj dĺžka výpovednej doby pri skončení pracovného pomeru založeného touto zmluvou sa spravujú príslušnými ustanoveniami Zákonníka práce nasledovne:

a)         základná výmera dovolenky je štyri týždne. Dovolenka vo výmere najmenej piatich týždňov patrí zamestnancovi, ktorý do konca kalendárneho roka dovŕši aspoň 15 rokov pracovného pomeru po 18. roku veku. Dovolenku určuje zamestnávateľ po dohode so zamestnancom.

b)         ak je daná výpoveď, pracovný pomer sa skončí uplynutím výpovednej doby. Výpovedná doba je rovnaká pre zamestnávateľa aj zamestnanca a je jeden mesiac. Ak výpoveď dáva zamestnanec, ktorého pracovný pomer u zamestnávateľa ku dňu doručenia výpovede trval najmenej jeden rok, výpovedná doba je dva mesiace. Výpovedná doba začína plynúť od prvého dňa kalendárneho mesiaca nasledujúceho po doručení výpovede a skončí sa uplynutím posledného dňa príslušného kalendárneho mesiaca.

8           Zamestnanec a zamestnávateľ svojimi podpismi vyhlasujú, že sa v zmysle § 62 ods. 3 Zákonníka práce dohodli na peňažnej náhrade, ktorá patrí zamestnávateľovi v prípade, ak zamestnanec nezotrvá počas výpovednej doby u zamestnávateľa. Zamestnávateľ má v takomto prípade nárok na peňažnú náhradu v sume priemerného zárobku zamestnanca za jeden mesiac.

9           Zamestnancovi patrí za vykonanú prácu hrubá mesačná mzda vo výške € [doplniť] (slovom: € [doplniť] ).

10       Mzda zamestnanca je splatná pozadu za mesačné obdobie, a to najneskôr do [doplniť] nasledujúceho kalendárneho mesiaca bankovým prevodom na účet zamestnanca, ktorý je uvedený v záhlaví tejto zmluvy.

11       Obsah tejto zmluvy možno zmeniť len vtedy, ak sa zamestnávateľ a zamestnanec dohodnú na jeho zmene. Zmena sa musí vykonať písomne.

**Článok II**

**Práva a povinnosti zmluvných strán**

1           Zamestnávateľ je povinný:

a)      odo dňa vzniku pracovného pomeru prideľovať zamestnancovi prácu podľa článku I zmluvy, platiť mu za vykonanú prácu mzdu, vytvárať podmienky pre úspešné plnenie pracovných úloh a dodržiavať ostatné povinnosti v súvislosti s vytvorením pracovných podmienok, ustanovené právnymi predpismi alebo zmluvou,

b)      oboznámiť zamestnanca s právnymi a ostatnými predpismi pre dodržiavanie bezpečnosti a ochrany zdravia pri práci, ktoré je zamestnanec povinný dodržiavať. Zamestnanec podpisom tejto zmluvy potvrdzuje, že bol poučený o právnych predpisoch vzťahujúcich sa na výkon práce a ostatných predpisoch o bezpečnosti a ochrane zdravia v práci.

2           Zamestnanec je povinný vykonávať prácu osobne a podľa pokynov zamestnávateľa v súlade s platnými právnymi predpismi, pracovnou zmluvou a pracovným poriadkom. Zamestnanec je povinný dodržiavať interné pokyny, s ktorými zamestnávateľ zamestnanca oboznámi. Zamestnanec je povinný vykonávať prácu v určenom pracovnom čase, na určenom mieste a dodržiavať pracovnú disciplínu a interné predpisy zamestnávateľa.

3           Zamestnanec je povinný vykonávať prácu podľa svojich najlepších vedomostí a schopností, pričom je povinný chrániť záujmy zamestnávateľa. Zamestnanec je počas pracovnej doby povinný plniť výlučne pracovné úlohy.

4           Zamestnanec je povinný používať zverené pracovné prostriedky a prostriedky dané zamestnancovi k dispozícií len na plnenie pracovných úloh a výkon zamestnania a tieto pracovné prostriedky chrániť pred akýmkoľvek poškodením. Takéto prostriedky môže zamestnanec používať mimo miesta výkonu práce iba s predchádzajúcim súhlasom zamestnávateľa.

5           Zamestnanec je na vyzvanie zamestnávateľa alebo jeho splnomocneného zástupcu povinný predložiť mu všetky dokumenty týkajúce sa jeho zamestnaneckej činnosti. Zamestnanec je na vyzvanie zamestnávateľa povinný predložiť mu všetok tovar, doklady, informácie, hnuteľné veci patriace zamestnávateľovi alebo jeho klientom alebo ktoré zamestnávateľ či jeho klienti užívajú.

6           Zamestnanec je povinný informovať bezodkladne zamestnávateľa o akýchkoľvek skutočnostiach, ktoré odôvodňujú alebo by mohli odôvodňovať hrozbu vzniku škody pre zamestnávateľa alebo jeho klientov.

7           Zamestnávateľ a zamestnanec sa dohodli, že zamestnanec je povinný nahradiť škodu spôsobenú zamestnávateľovi úmyselným porušením povinností uvedených v tejto zmluve; škodou sa rozumie celá skutočná škoda ako aj ušlý zisk, ktorá týmto porušením zamestnávateľovi vznikla.

8           Zamestnanec je povinný okamžite informovať zamestnávateľa  o pracovnej neschopnosti alebo o inej skutočnosti, ktorá mu bráni v plnení pracovných úloh. Neospravedlnená absencia sa považuje za porušenie pracovnej disciplíny.

9           Zamestnanec je povinný vykonávať svoje zamestnanie s náležitou starostlivosťou a v súlade so záujmami zamestnávateľa a všetkých jeho klientov, najmä je povinný zachovávať mlčanlivosť o dôverných informáciách a skutočnostiach, ktorých prezradenie tretím osobám by mohlo zamestnávateľovi či jeho klientovi spôsobiť škodu alebo ohroziť jej záujmy, a pri výkone svojej pôsobnosti nesmie uprednostňovať svoje záujmy, alebo záujmy tretích osôb pred záujmami spoločnosti.

10       Zamestnanec vyhlasuje, že oboznámil zamestnávateľa so všetkými skutočnosťami, ktoré by bránili výkonu práce alebo ktoré by mohli byť zamestnávateľovi na ujmu. Nepravdivé poskytnutie údajov podľa predchádzajúcej vety zamestnancom zamestnávateľovi sa považuje za porušenie pracovnej disciplíny.

11       V prípad skončenia pracovného pomeru je zamestnanec povinný odovzdať zamestnávateľovi všetky predmety, materiály, dokumenty, ktoré mu boli zverené alebo ktoré obdržal na plnenie pracovných úloh. Zároveň je zamestnanec povinný vykonať potrebné opatrenia, aby zamestnávateľovi nevznikla škoda. Po skončení pracovného pomeru je zamestnanec povinný poskytnúť zamestnávateľovi v prípade potreby nevyhnutnú súčinnosť, ako napr. informovať ho na požiadanie o dôležitých skutočnostiach, obchodných partneroch a pod.

12       Zmluvné strany sa výslovne dohodli, že zamestnanec nie je oprávnený postúpiť bez súhlasu zamestnávateľa akékoľvek pohľadávky, vzniknuté z pracovného pomeru založeného touto zmluvou voči zamestnávateľovi, na tretiu osobu. Rovnako sa dohodli, že zamestnanec nie je oprávnený jednostranne započítať vzájomné pohľadávky zamestnanca a zamestnávateľa vzniknutých z pracovného pomeru založeného touto pracovnou zmluvou.

13       Zamestnávateľ sa zaväzuje, že osobné údaje o zamestnancovi poskytne zo svojho informačného systému len s jeho súhlasom alebo ak tak ustanoví osobitný zákon. Táto povinnosť trvá aj po skončení zmluvného vzťahu medzi zamestnávateľom a zamestnancom.

14       Zamestnanec preberá zodpovednosť za pravdivosť osobných údajov, ktoré do informačného systému zamestnávateľa poskytol, ako záväzok, že v prípade akejkoľvek zmeny osobných údajov bude zamestnávateľa o tejto zmene bez zbytočného odkladu informovať. Zamestnanec súhlasí s poskytovaním jeho osobných údajov pre účely spracovania miezd.

  **Článok III**

**Povinnosť mlčanlivosti**

 1.         Zamestnanec vyhlasuje, že všetky skutočnosti, informácie a údaje bez ohľadu na ich formu, ktoré sa dozvedel alebo dozvie počas rokovania o tejto zmluve a v súvislosti s výkonom práce pre zamestnávateľa sú dôvernými informáciami (ďalej len ako „dôverné informácie“), o ktorých je povinný zachovávať mlčanlivosť, ak ďalej nie je dohodnuté inak. Za dôverné informácie, ktoré je potrebné chrániť podľa tejto zmluvy sa považuje aj obchodné tajomstvo v zmysle Obchodného zákonníka. Táto povinnosť trvá aj po ukončení zmluvy.

2.         Zamestnanec sa zaväzuje, že dôverné informácie bez predchádzajúceho písomného súhlasu zamestnávateľa ďalej neposkytne tretím osobám a ani neumožní prístup tretích osôb k dôverným informáciám.

3.         Zamestnanec nesmie dôverné informácie bez súhlasu zamestnávateľa využiť pre seba.

4.         Pre účely tejto zmluvy sa za dôverné informácie považujú napríklad informácie o: (i) ekonomická a obchodná činnosť, organizácia a riadenie, technológia prepravy, výskum a vývoj, investičné zámery a plány rozvoja spoločnosti, ako aj informácie týkajúce sa spracovávaných dát, odborných, inžinierskych, administratívnych, manažérskych, finančných alebo marketingových aktivít, (ii) know-how a iné údaje vrátane osobných údajov podľa zákona č. 428/2002 Zb. o ochrane osobných údajov týkajúce sa alebo súvisiace priamo alebo nepriamo s podnikaním zamestnávateľa alebo akcionárov zamestnávateľa vrátane akcionárskej štruktúry a vzťahov medzi akcionármi zamestnávateľa.

5.         Povinnosť zachovávať mlčanlivosť o dôverných informáciách sa nevzťahuje: (i) na informácie, ktoré už sú v deň uzavretia zmluvy verejne známymi alebo ktoré sa už v tento deň dali zadovážiť z bežne dostupných zdrojov; (ii) na informácie, ktoré sa stali po dni uzavretia zmluvy verejne známymi, alebo ktoré sa po tomto dni už dajú zadovážiť z bežne dostupných zdrojov, a to inak, než v dôsledku porušenia povinnosti zamestnancom zachovávať mlčanlivosť na základe tejto zmluvy; (iii) na prípady, keď na základe zákona vznikne zamestnancovi povinnosť poskytnúť dôverné informácie. Zamestnanec je však povinný písomne informovať zamestnávateľa o vzniku povinnosti poskytnúť dôverné informácie na základe zákona a o spôsobe a rozsahu, akým, resp. v akom ju plnil.

6.         Zamestnanec a zamestnávateľ sa dohodli, že porušenie niektorého zo záväzkov uvedených v tomto článku sa považuje za závažné porušenie pracovnej disciplíny, za ktoré je zamestnávateľ oprávnený so zamestnancom okamžite skončiť pracovný pomer.

**Článok IV**

**Zákaz konkurencie**

1.         Zamestnanec je povinný počas platnosti a účinnosti tejto zmluvy dodržiavať zákaz konkurenčného konania. Zamestnanec nesmie najmä: (i) byť zakladateľom alebo spoločníkom obchodnej spoločnosti s podobným predmetom podnikania ako má zamestnávateľ, (ii) vykonávať činnosť ako štatutárny orgán alebo člen štatutárneho alebo iného orgánu inej obchodnej spoločnosti s podobným predmetom podnikania ako má zamestnávateľ, (iii) vstúpiť s inou osobou do akéhokoľvek zmluvného, pracovného alebo obdobného vzťahu, na základe ktorého by pre takúto osobu fakticky vykonával rovnakú, alebo podobnú činnosť, ako vykonáva pre zamestnávateľa na základe tejto zmluvy, (iv) vo vlastnom mene alebo na vlastný účet uzavierať obchody, ktoré súvisia s podnikateľskou činnosťou zamestnávateľa, (v) sprostredkúvať pre iné osoby obchody zamestnávateľa (ďalej ako „konkurenčná činnosť“).

2.         Zamestnanec sa zaväzuje, že ak v období dvoch rokov po skončení platnosti a účinnosti tejto zmluvy začne vykonávať pre akúkoľvek tretiu osobu konkurenčnú činnosť, je povinný o tejto skutočnosti písomne informovať zamestnávateľa.

3.         Zamestnanec a zamestnávateľ sa dohodli, že porušenie niektorého zo záväzkov uvedených v tomto článku sa považuje za závažné porušenie pracovnej disciplíny, za ktoré je zamestnávateľ oprávnený so zamestnancom okamžite skončiť pracovný pomer.

**Článok V**

**Duševné vlastníctvo**

1        V prípade, že zamestnanec pri výkone práce podľa tejto zmluvy  vytvorí akýkoľvek výsledok potenciálny alebo skutočne tvoriaci duševné vlastníctvo napr. dôjde k vytvoreniu výsledku chráneného autorským právom, k vytvoreniu vynálezu, úžitkového vzoru, dizajnu alebo k rozhodnutiu o chránenom označení výsledku výskumu (ďalej ako „**výsledok**“), všetky majetkové práva k výsledku patria zamestnávateľovi. Právo na autorstvo, resp.  pôvodcovstvo zamestnanca tým nie je dotknuté.

2        Zamestnanec je povinný o vytvorení výsledku bezodkladne písomne informovať zamestnávateľa, t.j. najneskôr do 7 dní odo dňa kedy sa o výsledku dozvedel.

3        Zamestnanec sa zaväzuje, že v procese udelenia právnej ochrany k výsledku bude spolupracovať so zamestnávateľom a poskytne mu akúkoľvek súčinnosť potrebnú na úspešné udelenie ochrany výsledku.

**Článok VI**

**Záverečné ustanovenia**

1           Práva a povinnosti zmluvných strán neupravené v tejto zmluve  sa riadia príslušnými ustanoveniami Zákonníka práce a ďalšími všeobecne záväznými právnymi predpismi.

2           Zamestnávateľ oboznámil zamestnanca pred uzavretím zmluvy s právami a povinnosťami, ktoré pre neho vyplývajú zo zmluvy a s pracovnými a mzdovými podmienkami za akých má prácu vykonávať.

3           Pokiaľ niektoré ustanovenia tejto zmluvy sú alebo sa stanú neplatnými alebo nevymáhateľnými, ostatné ustanovenia tejto zmluvy tým zostávajú nedotknuté. Tieto ustanovenia budú automaticky nahradené platnými a vymáhateľnými ustanoveniami, ktoré najviac zodpovedajú zamýšľanému účelu.

4           Táto pracovná zmluva je vypracovaná v dvoch vyhotoveniach, pričom každá zmluvná strana obdrží jedno vyhotovenie.

5           Táto pracovná zmluva nadobúda platnosť dňom jej podpisu obidvoma zmluvnými stranami.

6           Zmluvné strany sa dohodli, že táto zmluva nadobúda účinnosť až dňom nástupu zamestnanca do práce podľa článku I zmluvy.

7           Zamestnanec a zamestnávateľ sa dohodli, že táto pracovná zmluva nahrádza akékoľvek iné pracovné zmluvy uzavreté pred účinnosťou tejto zmluvy. Táto pracovná zmluva nemá vplyv na platnosť akýchkoľvek nárokov zmluvných strán, ktoré vznikli počas účinnosti predchádzajúcej pracovnej zmluvy.

8           Zmluvné strany svojím podpisom vyhlasujú, že túto pracovnú zmluvu uzavreli slobodne, vážne, nie v tiesni a za nápadne nevýhodných podmienok a chcú byť ňou viazané.

Zmluvné strany prehlasujú, že si prečítali túto Zmluvu, porozumeli jej obsahu, a na znak súhlasu s dohodnutým obsahom, podpisujú túto Zmluvu slobodne, vážne a bez nátlaku.

…………………………………………………….          ………………………………………………..

zamestnávateľ                                                           zamestnanec